Forslag til RÅDETS FORORDNING om afslutning af interimsundersøgelsen af antidumpingforanstaltningerne vedrørende importen af furfuraldehyd med oprindelse i Folkerepublikken Kina og om ophævelse af disse foranstaltninger /* COM/2012/0227 final - 2012/0114 (NLE) */





BEGRUNDELSE 1. BAGGRUND FOR FORSLAGET · Begrundelse og formål Forslaget vedrører anvendelsen af Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab[1] ("grundforordningen"), i forbindelse med interimsundersøgelsen vedrørende den gældende antidumpingtold på importen af furfuraldehyd med oprindelse i Folkerepublikken Kina ("Kina"). · Generel baggrund Forslaget er fremsat som led i gennemførelsen af grundforordningen og som resultat af en undersøgelse, der blev foretaget i overensstemmelse med de indholdsmæssige og proceduremæssige krav i grundforordningen. · Gældende bestemmelser på området Der blev for første gang indført en endelig antidumpingtold på importen af furfuraldehyd med oprindelse i Kina ved Rådets forordning (EF) nr. 95/95[2], og den blev derefter bekræftet ved Rådets forordning (EF) nr. 2722/1999[3], (EF) nr. 639/2005[4] og (EU) nr. 453/2011[5]. · Overensstemmelse med andre EU-politikker og -mål Ikke relevant. 2. RESULTAT AF HØRINGER AF INTERESSENTER OG KONSEKVENSANALYSER · Høring af interesserede parter De interesserede parter, der er berørt af proceduren, har i overensstemmelse med grundforordningens bestemmelser haft mulighed for at forsvare deres interesser i forbindelse med undersøgelsen. · Ekspertbistand Der har ikke været behov for ekspertbistand. · Konsekvensanalyse Forslaget er et resultat af gennemførelsen af grundforordningen. Grundforordningen foreskriver ikke en generel konsekvensanalyse, men indeholder en udtømmende liste over de forhold, der skal vurderes. 3. JURIDISKE ASPEKTER AF FORSLAGET · Resumé af forslaget Kommissionen offentliggjorde den 5. juli 2011 en meddelelse i Den Europæiske Unions Tidende ("indledningsmeddelelse") om indledning af en interimsundersøgelse af den gældende antidumpingtold på importen af furfuraldehyd med oprindelse i Kina. I mangel af samarbejdsvilje fra parternes side viste den fornyede undersøgelse, at EU-erhvervsgrenen ikke forvoldtes skade i undersøgelsesperioden, og at dette var af varig karakter. Undersøgelsen viste også, at en ophævelse af foranstaltningerne ville være i Unionens interesse. Det foreslås derfor, at Rådet vedtager vedlagte forslag til forordning for at ophæve de gældende foranstaltninger, og at den offentliggøres i Den Europæiske Unions Tidende senest den 4. juli 2012. · Retsgrundlag Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab. · Nærhedsprincippet Forslaget hører under Den Europæiske Unions enekompetence. Nærhedsprincippet finder derfor ikke anvendelse. · Proportionalitetsprincippet Forslaget er i overensstemmelse med proportionalitetsprincippet af følgende grunde: Foranstaltningens form er beskrevet i grundforordningen og giver ikke mulighed for nationale beslutninger. Det er ikke relevant at forklare, hvordan byrder af finansiel eller administrativ art, der pålægges Unionen, nationale regeringer, regionale og lokale myndigheder, erhvervsdrivende og borgere, begrænses mest muligt og står i rimeligt forhold til forslagets mål. · Reguleringsmiddel/reguleringsform Foreslået middel: forordning. Andre midler ville ikke være hensigtsmæssige af følgende grund: Grundforordningen foreskriver ikke alternative muligheder. 4. VIRKNINGER FOR BUDGETTET Selv om en gældende told vil blive fjernet, har forslaget ingen konsekvenser for Unionens budget, eftersom al import for nærværende foretages under ordningen for aktiv forædling. 2012/0114 (NLE) Forslag til RÅDETS FORORDNING om afslutning af interimsundersøgelsen af antidumpingforanstaltningerne vedrørende importen af furfuraldehyd med oprindelse i Folkerepublikken Kina og om ophævelse af disse foranstaltninger RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab[6] ("grundforordningen"), særlig artikel 9 og artikel 11, stk. 3, 5 og 6, under henvisning til forslag fra Europa-Kommissionen ("Kommissionen") forelagt efter høring af det rådgivende udvalg, og ud fra følgende betragtninger: A. PROCEDURE 1. Gældende foranstaltninger (1) Ved forordning (EF) nr. 95/95 indførte Rådet i 1995[7] en endelig antidumpingtold i form af en specifik told på importen af furfuraldehyd med oprindelse i Folkerepublikken Kina ("Kina" eller "det pågældende land") ("de oprindelige antidumpingforanstaltninger"). Den specifikke told blev fastsat til 352 EUR pr. ton. (2) Efter en interimsundersøgelse indledt i maj 1997 på foranledning af en kinesisk eksportør blev foranstaltningerne opretholdt i en periode på yderligere fire år ved forordning (EF) nr. 2722/1999[8]. (3) Efter en udløbsundersøgelse forlængede Rådet i april 2005 ved forordning (EF) nr. 639/2005[9] foranstaltningerne med en periode på yderligere fem år. (4) Efter endnu en udløbsundersøgelse forlængede Rådet i maj 2011 ved forordning (EF) nr. 453/2011[10] foranstaltningerne med en periode på yderligere fem år. Den specifikke toldsats blev fastsat på samme niveau som de oprindelige antidumpingforanstaltninger, dvs. 352 EUR pr. ton. 2. Indledning af en interimsundersøgelse (5) Det fremgår af betragtning 84 i Rådets forordning (EU) nr. 453/2011, at Rådet fandt det hensigtsmæssigt at vurdere, om toldens størrelse stadig var relevant, da den specifikke told var blevet fastsat på grundlag af resultaterne af den oprindelige undersøgelse i 1995 og aldrig var blevet revideret. Kommissionen vil derfor overveje at indlede en interimsundersøgelse på eget initiativ, jf. grundforordningens artikel 11, stk. 3. (6) Kommissionen fastslog, at den rådede over tilstrækkelige umiddelbare beviser til at berettige indledningen af en interimsundersøgelse på eget initiativ, og offentliggjorde efter høring af det rådgivende udvalg den 5. juli 2011 en meddelelse i Den Europæiske Unions Tidende[11] ("indledningsmeddelelsen") om indledning af en interimsundersøgelse i henhold til grundforordningens artikel 11, stk. 3. 3. Undersøgelse 3.1. Undersøgelsesperiode (7) Dumpingundersøgelsen omfattede perioden fra 1. juli 2010 til 30. juni 2011 ("den nuværende undersøgelsesperiode" eller "NUP"). Undersøgelsen af udviklingstendenser af relevans for vurderingen af skade omfattede perioden fra 1. januar 2008 til udgangen af den nuværende undersøgelsesperiode ("den betragtede periode"). 3.2. Parter, som er berørt af undersøgelsen (8) Kommissionen underrettede officielt EU-erhvervsgrenen, de eksporterende producenter i det pågældende land, importørerne og de brugere, som den vidste var berørt af sagen, samt myndighederne i det pågældende land om indledningen af interimsundersøgelsen. (9) Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der var fastsat i indledningsmeddelelsen. 3.3. Stikprøver af eksporterende producenter i Folkerepublikken Kina (10) I betragtning af det tydeligvis store antal eksporterende producenter i Kina blev det anset for relevant at undersøge, hvorvidt der burde anvendes stikprøver, jf. grundforordningens artikel 17. For at sætte Kommissionen i stand til at afgøre, om det var nødvendigt at anvende stikprøver, og i bekræftende fald at udtage stikprøver, blev de eksporterende producenter i Kina anmodet om at give sig til kende senest 15 dage efter indledningen af undersøgelsen og forelægge Kommissionen de oplysninger, der blev anmodet om i indledningsmeddelelsen. Da ingen af de eksporterende producenter tilbød at samarbejde, var det imidlertid ikke nødvendigt med stikprøver. 3.4. Spørgeskemabesvarelser og kontrolbesøg (11) Kommissionen sendte spørgeskemaer til alle de parter, som den vidste var berørt af sagen. Ingen andre parter gav sig til kende inden for de frister, der er fastsat i indledningsmeddelelsen. (12) Der blev ikke modtaget besvarelser af spørgeskemaerne fra de to EU-producenter, de kinesiske eksporterende producenter eller fra nogen importører eller brugere. En producent i referencelandet, Argentina, besvarede spørgeskemaet. (13) På grund af parternes manglende samarbejdsvilje blev der ikke gennemført kontrolbesøg. B. DEN PÅGÆLDENDE VARE OG SAMME VARE 1. Den pågældende vare (14) Den vare, der er genstand for denne undersøgelse, er den samme som i den oprindelige og de efterfølgende undersøgelser, nemlig furfuraldehyd med oprindelse i Kina, i øjeblikket henhørende under KN-kode 2932 12 00 ("den pågældende vare"). Furfuraldehyd er også kendt som 2-furaldehyd eller furfural. (15) Furfuraldehyd er en let gul væske med en karakteristisk skarp lugt, som fremstilles ved forarbejdning af forskellige former for landbrugsaffald. Furfuraldehyd har to hovedanvendelsesformål, idet varen anvendes som et selektivt opløsningsmiddel ved olieraffinering til fremstilling af smøreolier og som råvare til forarbejdning til furfurylalkohol, der anvendes ved fremstilling af kunstharpiks til støbeforme. 2. Samme vare (16) Som i de tidligere undersøgelser blev det anset, at det furfuraldehyd, der fremstilles i Kina og eksporteres til Unionen, det furfuraldehyd, der fremstilles og sælges på hjemmemarkedet i referencelandet Argentina, og det furfuraldehyd, som EU-producenterne fremstiller og sælger i Unionen, har de samme grundlæggende fysiske og kemiske egenskaber og de samme grundlæggende anvendelsesformål. De anses derfor for at være samme vare, jf. grundforordningens artikel 1, stk. 4. C. DUMPING 1. Generelt (17) Ingen af de kinesiske eksporterende producenter samarbejdede i forbindelse med undersøgelsen og fremlagde heller ikke oplysninger. Derfor måtte nedenstående resultater vedrørende dumping baseres på de foreliggende faktiske oplysninger, navnlig data fra Eurostat, officielle importstatistikker fra Kina og oplysninger forelagt af virksomheden i referencelandet, Argentina. 2. Referenceland (18) I henhold til bestemmelserne i grundforordningens artikel 2, stk. 7, litra a), blev den normale værdi fastsat på grundlag af prisen eller den beregnede normale værdi i et egnet tredjeland med markedsøkonomi ("referencelandet") eller prisen ved eksport fra referencelandet til andre lande, herunder Unionen, eller, hvor dette ikke er muligt, på ethvert andet rimeligt grundlag, herunder den pris, der faktisk er betalt eller skal betales i Unionen for samme vare, om nødvendigt justeret for at indregne en rimelig fortjenstmargen. (19) Som i den oprindelige undersøgelse blev Argentina i indledningsmeddelelsen foreslået som egnet referenceland med henblik på at fastsætte den normale værdi, jf. grundforordningens artikel 2, stk. 7, litra a). Der blev ikke modtaget nogen bemærkninger til det foreslåede referenceland efter offentliggørelsen af indledningsmeddelelsen. (20) En af producenterne af furfuraldehyd i Argentina samarbejdede i forbindelse med undersøgelsen ved at besvare spørgeskemaet. Undersøgelsen viste, at Argentina har et konkurrencepræget marked for furfuraldehyd, hvor ca. 90 % af markedet er dækket af lokal produktion og resten af import fra tredjelande. Produktionsmængden i Argentina svarer til mere end 70 % af den mængde af den pågældende vare, som Kina eksporterer til Unionen med henblik på aktiv forædling. Det argentinske marked blev derfor anset for at være tilstrækkelig repræsentativt til at fastsætte den normale værdi for Kina. (21) Som i de foregående undersøgelser blev det således konkluderet, at Argentina er et egnet referenceland i overensstemmelse med grundforordningens artikel 2, stk. 7, litra a). 3. Dumping af import i NUP 3.1. Normal værdi (22) Den normale værdi blev fastsat på grundlag af oplysningerne fra den samarbejdsvillige producent i referencelandet, dvs. på grundlag af den pris, der var betalt eller skulle betales på det argentinske hjemmemarked ved salg til ikke-forretningsmæssigt forbundne kunder, da salget havde fundet sted i normal handel. (23) Dermed blev den normale værdi fastsat som den samarbejdsvillige argentinske producents vejede gennemsnitlige salgspris på hjemmemarkedet ved salg til ikke forretningsmæssigt forbundne kunder. (24) Det blev først konstateret, hvorvidt det samlede hjemmemarkedssalg af samme vare til uafhængige kunder var repræsentativt, jf. grundforordningens artikel 2, stk. 2, dvs. om det svarede til 5 % eller mere af den samlede salgsmængde af den pågældende vare, som blev eksporteret til Unionen. Den samarbejdsvillige argentinske producents hjemmemarkedssalg var tilstrækkeligt repræsentativt i NUP. (25) Kommissionen undersøgte derefter, om hjemmemarkedssalget af samme vare kunne anses for at have fundet sted i normal handel, jf. grundforordningens artikel 2, stk. 4. Dette blev gjort ved for samme vare, som var blevet solgt på markedet i Argentina, at fastsætte, hvor stor en andel af salget på hjemmemarkedet til ikke forretningsmæssigt forbundne kunder der var fortjenstgivende i NUP. Da alt salg af samme vare i NUP var fortjenstgivende, blev den normale værdi beregnet som et vejet gennemsnit af det samlede hjemmemarkedssalg. 3.2. Eksportpris (26) Da ingen af de kinesiske eksportører af den pågældende vare til Unionen samarbejdede i forbindelse med undersøgelsen, blev eksportpriserne fastsat på grundlag af de foreliggende faktiske oplysninger. Det blev konstateret, at det mest egnede grundlag var oplysningerne fra Eurostat om importen til Unionen af den pågældende vare. Selv om størsteparten af denne import fandt sted under ordningen for aktiv forædling (kinesisk furfuraldehyd blev videreforarbejdet til furfurylalkohol med henblik på eksport), var der ingen grund til at tro, at den ikke dannede et pålideligt grundlag for fastsættelsen af eksportprisen. 3.3. Sammenligning (27) For at sikre en rimelig sammenligning mellem den normale værdi og eksportprisen blev der i overensstemmelse med grundforordningens artikel 2, stk. 10, i form af justeringer taget behørigt hensyn til visse forskelle i transport-, kredit- og forsikringsomkostninger, der påvirkede priserne og deres sammenlignelighed. 3.4. Dumpingmargen (28) I overensstemmelse med grundforordningens artikel 2, stk. 11, blev dumpingmargenen fastsat på grundlag af en sammenligning mellem et vejet gennemsnit af den normale værdi og det vejede gennemsnit af eksportpriserne i samme handelsled. Det fremgik af denne sammenligning, at dumpingmargenen var på 5,6 %. 4. De ændrede omstændigheders varige karakter (29) I forlængelse af undersøgelsen af, om der fandt dumping sted i NUP, blev sandsynligheden for fortsat dumping i tilfælde af ophævelse af foranstaltningerne undersøgt. Da ingen af de eksporterende producenter i Kina samarbejdede i forbindelse med denne undersøgelse, er nedenstående konklusioner baseret på de foreliggende faktiske oplysninger, jf. grundforordningens artikel 18. (30) Følgende elementer blev i den forbindelse undersøgt: Efterspørgslen og forbruget på det kinesiske hjemmemarked og udviklingen i den kinesiske eksport til Unionen under ordningen for aktiv forædling. (31) I henhold til de foreliggende oplysninger er forbruget af furfuraldehyd på hjemmemarkedet i Kina siden 2007 steget hurtigere (en gennemsnitlig anslået årlig vækst på ca. 9 % for perioden 2007-2012) end den kinesiske produktionskapacitet for den pågældende vare (ca. +6 %). Stigningen i furfuralforbruget på hjemmemarkedet i Kina skyldes hovedsageligt den stigende efterspørgsel efter den vigtigste færdigvare, der fremstilles af furfuraldehyd, dvs. furfurylalkohol. Den kinesiske produktion af furfurylalkohol har været drastisk stigende siden 1999, hvilket afspejler et øget fokus på furfuralprodukter af højere kvalitet og stigende efterspørgsel efter furanharpiks i støbeindustrien. (32) Desuden har den indenlandske efterspørgsel efter majskolber, det vigtigste råmateriale for kinesiske furfuraldehydproducenter, været voksende. Med stigningen i verdens befolkningstal, navnlig i Kina og Indien, og ændringen fra en kornbaseret kost til en proteinbaseret kost, forventes den globale efterspørgsel efter majs at vokse endnu hurtigere. Kina har verdens næststørste forbrug af majs. Ud over stigningen i den industrielle anvendelse af majs stiger den kinesiske efterspørgsel efter foder og animalsk produktion med 3 til 6 % om året. Mens Kinas majsforbrug er steget kraftigt igennem de senere år, har landets produktion ikke kunnet holde trit med efterspørgslen. Det forventes, at majseksporten fra USA til Kina vil blive femdoblet i perioden 2011-2015. Det skal også bemærkes, at kinesiske furfuralproducenter møder mere og mere konkurrence fra xylose- og xylitolproducenter, som anvender samme råvare (majskolber). (33) Hvad angår den kinesiske eksport til Unionen i NUP, bør det bemærkes, at næsten al furfuraldehyd fra det pågældende land udelukkende indføres under ordningen for aktiv forædling. Denne praksis blev indledt i 2000, og ca. 75 % af de mængder furfuraldehyd, der sendes til Unionen fra Kina hvert år uden at være pålagt antidumpingtold, skal forarbejdes yderligere til furfurylalkohol, der er bestemt til eksport til tredjelande. Siden 2001 er det pågældende lands import på det frie marked næsten fuldstændig ophørt. (34) De langsigtede ændringer i den indenlandske efterspørgsel efter furfural i Kina og den stramme udbuds- og efterspørgselssituation på det kinesiske majsmarked samt strukturen i den kinesiske import til Unionen, jf. den foregående betragtning, synes at have ført til en ændring i omfanget af de kinesiske eksporterende producenters dumpingpraksis. En sammenligning af de kinesiske eksportpriser ved salg til Unionen og den pågældende vares normale værdi, behørigt justeret, viser et fald i dumpingmargenen i NUP sammenlignet med den tidligere udløbsundersøgelse. (35) Det kan konkluderes, at ovenstående analyse viser, at ændringerne i efterspørgslen og forbruget af majskolber og furfuraldehyd på det kinesiske hjemmemarked og dermed priserne er af varig karakter. Det kan derfor konkluderes, at den kinesiske eksport til Unionen ikke vil stige betydeligt, hvis antidumpingforanstaltningerne ophæves. D. EU-ERHVERVSGRENEN (36) EU-erhvervsgrenen består af to virksomheder: Lenzing AG (Østrig) og Tanin Sevnica kemicna industrija d.d (Slovenien), som tilsammen tegnede sig for 100 % af EU-produktionen af samme vare i NUP. På dette grundlag udgør de to EU-producenter EU-erhvervsgrenen, jf. grundforordningens artikel 4, stk. 1, og artikel 5, stk. 4. Ingen af virksomhederne besvarede de spørgeskemaer, der blev sendt til dem, eller samarbejdede fuldt ud i undersøgelsen. (37) I betragtning af den manglende samarbejdsvilje fra EU-erhvervsgrenens side er dataene til undersøgelse af situationen på EU-markedet og den skade, som EU-erhvervsgrenen er blevet forvoldt på grund af dumpingimporten fra Kina, blevet taget fra de foreliggende faktiske oplysninger, herunder data udledt af oplysninger, der er indsamlet i forbindelse med den seneste udløbsundersøgelse, som dækkede perioden fra den 1. januar 2007 til den 31. marts 2010. Alle kilder til dataene i nedenstående tabeller vedrører derfor perioden 2007-2009, medmindre andet er angivet. Nutrafur, den spanske producent, der indgav den oprindelige klage i 1994 under navnet Furfural Espanol S.A., indstillede produktionen i oktober 2008. Nutrafurs produktionstal i 2008 indgik i forbruget på EU-markedet. Af fortrolighedshensyn er oplysningerne om EU-erhvervsgrenens resultater angivet som indekstal. E. SITUATION PÅ EU-MARKEDET 1. Forbrug på EU-markedet (38) EU-forbruget af furfuraldehyd i 2008 og 2009 blev fastsat på grundlag af EU-erhvervsgrenens efterprøvede salgsmængder på EU-markedet (inklusive Nutrafurs salg indtil 2008, mens virksomheden stadig producerede furfuraldehyd) plus importen fra Kina under ordningen for aktiv forædling og importen fra andre tredjelande med henblik på fri omsætning baseret på tal fra importøren International Furan Chemicals BV ("IFC"), som blev efterprøvet under den seneste udløbsundersøgelse, og data fra Eurostat. Da Eurostat af fortrolighedshensyn ikke videregiver samtlige oplysninger, er der kun blevet anvendt data fra Eurostat i forbindelse med importen fra andre tredjelande, med undtagelse af Kina og Den Dominikanske Republik, eftersom IFC er den eneste importør af furfuraldehyd fra disse lande. (39) De foreliggende faktiske oplysninger blev anvendt for 2010 og NUP på grund af den manglende samarbejdsvilje fra både EU-erhvervsgrenens og den eneste importørs side og på grund af fortroligheden af store mængder data, som Eurostat normalt stiller til rådighed. Da der ikke er tegn på det modsatte, var der ingen grund til at antage, at der er sket en markant ændring i EU-forbruget siden 2009, og det blev anset, at det forblev på samme niveau i 2010 og NUP. (40) På dette grundlag faldt EU-forbruget med 17 % i den betragtede periode, dvs. fra 45 738 ton i 2008 til 38 000 ton i NUP. Tabel 1 – EU-forbruget År || 2008 || 2009 || 2010 || NUP Ton || 45 738 || 38 175 || 38 000 || 38 000 Indeks (2008=100) || 100 || 83 || 83 || 83 År/år-udvikling || || -17 || 0 || 0 Kilde: EU-erhvervsgrenens og IFC's efterprøvede spørgeskemabesvarelser og Eurostat 2. Import fra Kina 2.1. Mængde, markedsandel og priser (41) Ifølge kinesiske eksportstatistikker fandt importen fra Kina sted under proceduren for aktiv forædling i NUP. Importen fra Kina under ordningen for aktiv forædling steg fra 10 002 ton i 2008 til 13 975 ton i NUP, dvs. med 40 %. I løbet af den betragtede periode steg den kinesiske andel af markedet under ordningen for aktiv forædling fra 22 % til 37 %, dvs. med 15 procentpoint. (42) Prisen på importen fra Kina under ordningen for aktiv forædling steg med 47 %, fra 1 014 EUR pr. ton i 2008 til 1 488 EUR pr. ton i NUP. Det skal bemærkes, at priserne på importen fra Kina i NUP steg kraftigt og nåede et højdepunkt på over 1 700 EUR pr. ton. Tabel 2 - Import fra Kina År || 2008 || 2009 || 2010 || NUP Ton || 10 002 || 5 159 || 8 375 || 13 975 Indeks (2008=100) || 100 || 52 || 84 || 140 År/år-udvikling || || -48 || 32 || 56 Markedsandel || 22 % || 14 % || 22 % || 37 % Pris, EUR/ton || 1 014 || 690 || 1 362 || 1 488 Indeks (2008=100) || 100 || 68 || 134 || 147 Kilde: efterprøvet spørgeskemabesvarelse fra IFC og kinesiske eksportstatistikker 3. Importen fra andre tredjelande og dens priser (43) Som det var tilfældet i den oprindelige undersøgelse, skal det bemærkes, at importen fra Den Dominikanske Republik udelukkende fandt sted fra et moderselskab til dets europæiske datterselskab med det formål at fremstille furfurylalkohol. Priserne for disse transaktioner er derfor overførselspriser mellem forretningsmæssigt forbundne virksomheder, der måske ikke afspejler de reelle markedspriser. På grund af det manglende samarbejde fra den pågældende importørs side og fortroligheden af Eurostats data, blev det antaget, at importen fra Den Dominikanske Republik og dens priser forblev konstante i 2010 og NUP. Tabel 3 – Import til Unionen fra Den Dominikanske Republik År || 2008 || 2009 || 2010 || NUP Ton || 27 662 || 24 996 || 25000 || 25000 Indeks (2008=100) || 100 || 90 || 90 || 90 År/år-udvikling || || -10 || 0 || 0 Markedsandel || 60 % || 65 % || 66 % || 66 % Pris, EUR/ton || 982 || 582 || 582 || 582 Indeks (2008=100) || 100 || 59 || 59 || 59 (44) Ifølge Eurostat udviklede importen af furfuraldehyd til Unionen fra andre lande end Kina og dens gennemsnitspriser sig således: Tabel 4 – Import til Unionen fra andre tredjelande År || 2008 || 2009 || 2010 || NUP Ton || 1 583 || 1 226 || 138 || 162 Indeks (2008=100) || 100 || 77 || 9 || 10 År/år-udvikling || || -23 || -69 || 2 Markedsandel || 3 % || 3 % || 1 % || 1 % Pris, EUR/ton || 997 || 632 || 1 473 || 1 685 Indeks (2008=100) || 100 || 63 || 148 || 169 4. Eksporten fra Unionen til andre tredjelande og dens priser (45) I den betragtede periode var der kun data tilgængelige for 2008 og 2009. Der var ingen pålidelige statistiske data til rådighed til vurdering af udviklingen i datasættet i 2010 og NUP. I mangel af samarbejde fra EU-erhvervsgrenens side blev de foreliggende faktiske oplysninger benyttet, og det blev antaget, at eksporten fra Unionen vil fortsætte på samme niveau som i 2009 med en prisstigning på linje med den, der blev konstateret på EU-markedet. Tabel 5 – EU-erhvervsgrenens eksport til andre tredjelande og dens priser År || 2008 || 2009 || 2010 || NUP Mængder - Indeks (2008 = 100) || 100 || 155 || 155 || 155 År/år-udvikling || || 55 || 0 || 0 Priser - Indeks (2008 = 100) || 100 || 77 || 134 || 147 År/år-udvikling || || -23 || 57 || 13 5. EU-erhvervsgrenens økonomiske situation (46) EU-erhvervsgrenens økonomiske situation, dvs. situationen for de to virksomheder, Lenzing og Tanin, analyseres nedenfor under anvendelse af data, der er indsamlet i forbindelse med udløbsundersøgelsen, samt foreliggende faktiske oplysninger for den nuværende undersøgelsesperiode (NUP). 5.1. Produktion (47) EU-erhvervsgrenens samlede produktion af samme vare steg med 5 % indtil 2009. I mangel af andre oplysninger blev det antaget, at produktionen forblev stabil i 2010 og NUP. Tabel 6 – EU-produktionen År || 2008 || 2009 || 2010 || NUP Indeks (2008=100) || 100 || 105 || 105 || 105 År/år-udvikling || || 5 || 0 || 0 Kilde: efterprøvede spørgeskemabesvarelser fra EU-producenterne 5.2. Produktionskapacitet og kapacitetsudnyttelse (48) EU-erhvervsgrenens samlede produktionskapacitet ændrede sig ikke i 2008 og 2009. På grund af den manglende samarbejdsvilje fra EU-erhvervsgrenens side blev det antaget, at kapacitet og kapacitetsudnyttelse forblev uændret i 2010 og NUP. Tabel 7 – EU's kapacitet År || 2008 || 2009 || 2010 || NUP Indeks (2008=100) || 100 || 100 || 100 || 100 Kapacitetsudnyttelse || 92 % || 96 % || 96 % || 96 % Kilde: efterprøvede spørgeskemabesvarelser fra EU-producenterne 5.3. Lagerbeholdninger (49) På grund af den manglende samarbejdsvilje fra EU-erhvervsgrenens side blev det antaget, at lagerbeholdningerne forblev på samme niveau som ved udgangen af 2009. Tabel 8 – Lagre År || 2008 || 2009 || 2010 || NUP Indeks (2008=100) || 100 || 56 || 56 || 56 År/år-udvikling || || -44 || 0 || 0 Kilde: efterprøvede spørgeskemabesvarelser fra EU-producenterne 5.4. Salgsmængde og markedsandel (50) EU-erhvervsgrenens salg til ikke forretningsmæssigt forbundne kunder i Unionen steg med 12 % fra 2008 til 2009. Da der ikke forelå oplysninger fra EU-erhvervsgrenen, blev det antaget, at salgsmængden ikke steg i 2010 eller NUP. Tabel 9 – Salgsmængde og EU's markedsandel År || 2008 || 2009 || 2010 || NUP Indeks (2008=100) || 100 || 112 || 112 || 112 Markedsandel || 10-20 % || 14-24 % || 14-24 % || 14-24 % Kilde: efterprøvede spørgeskemabesvarelser fra EU-producenterne 5.5. Gennemsnitlige salgspriser (51) I den betragtede periode steg EU-erhvervsgrenens gennemsnitlige salgspriser på markedet i Unionen markant, dvs. med 36 %. Dette skyldtes en større prisstigning i 2010 og NUP. Tabel 10 – Gennemsnitlig salgspris i Unionen År || 2008 || 2009 || 2010 || NUP Indeks (2008=100) || 100 || 89 || 108 || 136 År/år-udvikling || || -11 || 19 || 28 Kilde: efterprøvede spørgeskemabesvarelser fra EU-producenterne samt oplysninger, som blev stillet til rådighed for Kommissionen 5.6. Gennemsnitlige produktionsomkostninger (52) Da EU-erhvervsgrenen ikke forelagde oplysninger om produktionsomkostningerne for 2010 og NUP, blev der lagt 6 % til tallene fra den foregående udløbsundersøgelse for at tage hensyn til inflationen i perioden. Tabel 11 - Gennemsnitlige produktionsomkostninger År || 2008 || 2009 || 2010 || NUP Indeks (2008=100) || 100 || 100 || 102 || 106 År/år-udvikling || || 0 || 2 || 4 Kilde: efterprøvede spørgeskemabesvarelser fra EU-producenterne 5.7. Rentabilitet og likviditet (53) Beregningen af EU-erhvervsgrenens fortjeneste baseret på pris- og omkostningsoplysningerne ovenfor viste en markant stigning i den betragtede periode på grund af prisstigningerne på EU-markedet og ingen tegn på stigning i produktionsomkostningerne ud over inflationen. Da der ikke foreligger andre oplysninger, vurderes det, at likviditeten har fulgt en tendens svarende til tendensen for rentabiliteten. Tabel 12 – Rentabilitet og likviditet År || 2008 || 2009 || 2010 || NUP Rentabilitet — Indeks (2008 = 100) || 100 || 96 || 153 || 297 År/år-udvikling || || -4 || 57 || 144 Likviditet – Indeks (2008 = 100) || 100 || 34 || 69 || 69 År/år-udvikling || || +66 || 36 || 0 Kilde: efterprøvede spørgeskemabesvarelser fra EU-producenterne 5.8. Investeringer, investeringsafkast og evne til at rejse kapital (54) Da der ikke forelå oplysninger fra EU-erhvervsgrenen, blev det på baggrund af prisstigningerne i 2010 og NUP antaget, at der var en tilbagevenden til det investeringsniveau, som kunne konstateres i 2007. Det er blevet antaget, at investeringsafkastet fulgte samme tendens som rentabiliteten, der er vist i tabel 12. (55) Tabel 13 – Investeringer og investeringsafkast År || 2008 || 2009 || 2010 || NUP Investeringer - Indeks (2008 = 100) || 100 || 3 || 163 || 163 År/år-udvikling || || -97 || 160 || 0 Investeringsafkast — Indeks (2008=100) || 100 || -4 || 100 || 200 År/år-udvikling || || -104 || 96 || 100 Kilde: efterprøvede spørgeskemabesvarelser fra EU-producenterne 5.9. Beskæftigelse og produktivitet (56) Da der ikke foreligger oplysninger fra EU-erhvervsgrenen for 2010 og NUP, er det blevet antaget, at beskæftigelsen og produktiviteten forblev konstant i den betragtede periode. Tabel 14 - Beskæftigelse og produktivitet År || 2008 || 2009 || 2010 || NUP Beskæftigelse - Indeks || 100 || 100 || 100 || 100 Produktivitet (ton/ansat) - Indeks || 100 || 100 || 100 || 100 Arbejdskraftomkostninger - Indeks || 100 || 100 || 100 || 100 Kilde: efterprøvede spørgeskemabesvarelser fra EU-producenterne 5.10. Dumpingmargenens størrelse (57) Trods den manglende samarbejdsvilje fra de kinesiske eksporterende producenters side foretog Eurostat en analyse af omfanget og værdien af importen samt et skøn over markedsandelen. Den væsentlige prisstigning i 2010 og 2011 har reduceret dumpingmargenen fra Kina drastisk siden udløbsundersøgelsesperioden. 5.11. Genrejsning efter dumpingimport (58) Som det fremgår af den positive udvikling i de fleste af ovennævnte indikatorer, er EU-erhvervsgrenens økonomi blevet fuldt ud genrejst efter de skadelige virkninger af de meget lave dumpingpriser på importen fra Kina, som blev konstateret i forbindelse med tidligere undersøgelser. 6. Konklusion om EU-erhvervsgrenens økonomiske situation (59) Foranstaltningerne over for Kina har haft positive virkninger for EU-erhvervsgrenens økonomiske situation, eftersom de fleste skadesindikatorer udviklede sig positivt: Produktion, salgsmængde og salgsværdi steg mellem 2008 og NUP. På baggrund af den betydelige stigning i priserne på EU-markedet opnår EU-erhvervsgrenen dog nu en fortjeneste, som langt overstiger den målfortjeneste, som for at sikre erhvervsgrenens udvikling blev fastsat til 5 % i forbindelse med den oprindelige undersøgelse. (60) I betragtning af den betydelige stigning i priserne på EU-markedet i NUP og uden tegn på en samtidig stigning i omkostningerne, konkluderes det, at EU-erhvervsgrenen ikke har lidt væsentlig skade, jf. artikel 3, stk. 5. 7. Konklusion om den varige karakter af de ændrede omstændigheder (61) Der er taget højde for, hvorvidt prisstigningen på EU-markedet er en varig ændring af omstændighederne set i forhold til resultaterne af den tidligere udløbsundersøgelse. De foreliggende oplysninger viser, at priserne på EU-markedet stiger hurtigt, når op på niveauet fra 2008 og derefter overstiger disse beløb, hvorimod udløbsundersøgelsen viste faldende priser. I modsætning til situationen i forbindelse med udløbsundersøgelsen blev der desuden ikke fundet tegn på underbud. I udløbsundersøgelsen udviste rentabiliteten en nedadgående tendens, men data fra perioden efter afslutningen af den undersøgelse viser, at rentabiliteten igen stiger hurtigt, når op på niveauet for 2008 og derefter overstiger dette niveau. (62) Det blev dog analyseret, hvorvidt prisændringerne efter afslutningen af udløbsundersøgelsesperioden kunne skyldes en særligt dårlig høstsæson i Kina, da furfuraldehyd fremstilles af landbrugsaffald. Prisen er dog ikke faldet betydeligt siden høstsæsonen ultimo 2010, og dette blev derfor ladt ude af betragtning. Det fremgik, at der havde været en stigning i priserne på import med oprindelse i Kina som følge af den langvarige vækst i den indenlandske efterspørgsel efter furfuraldehyd og de stigende råvareomkostninger i det pågældende land. Som følge af manglende samarbejdsvilje fra de kinesiske eksporterende producenters side kunne dette ikke efterprøves, men Kommissionen blev ikke forelagt beviser for, at dette ikke skulle være tilfældet. (63) På baggrund af de oplysninger, som Kommissionen således har adgang til, og da der ikke er forelagt oplysninger, som viser, at de omhandlede prisstigninger er af midlertidig karakter, konkluderes det, at denne ændring er af varig karakter. F. AFSLUTNING AF ANTIDUMPINGPROCEDUREN OG OPHÆVELSE AF DE GÆLDENDE ANTIDUMPINGFORANSTALTNINGER (64) I lyset af ovenstående anses det, at denne fornyede antidumpingundersøgelse bør afsluttes, og de gældende antidumpingforanstaltninger ophæves. (65) Alle parter blev underrettet om de vigtigste kendsgerninger og betragtninger, der lå til grund for at anbefale, at de gældende foranstaltninger ophæves. De fik også en frist, inden for hvilken de kunne fremsætte bemærkninger til fremlæggelsen af oplysninger. Der blev ikke modtaget nogen bemærkninger. (66) Det følger af ovenstående, at nærværende antidumpingundersøgelse bør afsluttes, at de antidumpingforanstaltninger, der indførtes ved forordning (EU) nr. 453/2011 på importen af furfuraldehyd med oprindelse i Folkerepublikken Kina, bør afsluttes, og at den gældende told bør ophæves - VEDTAGET DENNE FORORDNING: Artikel 1 Interimsundersøgelsen af antidumpingtolden på importen af 2-furaldehyd (også kaldet furfuraldehyd eller furfural), i øjeblikket henhørende under KN-kode 2932 12 00 og med oprindelse i Folkerepublikken Kina, afsluttes. Artikel 2 Forordning (EU) nr. 453/2011 ophæves. Artikel 3 Denne forordning træder i kraft på dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den [...]. På Rådets vegne Formand [1] EUT L 343 af 22.12.2009, s. 51. [2] EFT L 15 af 21.1.1995, s. 11. [3] EFT L 328 af 22.12.1999, s. 1. [4] EUT L 107 af 28.4.2005, s. 1. [5] EUT L 123 af 12.5.2011, s. 1. [6] EUT L 343 af 22.12.2009, s. 51. [7] EFT L 15 af 21.1.1995, s. 11. [8] EFT L 328 af 22.12.1999, s. 1. [9] EUT L 107 af 28.4.2005, s. 1. [10] EUT L 123 af 12.5.2011, s. 1. [11] EUT C 196 af 5.7.2011, s. 9.